De nordjyske kirker gør stadig flere forsøg på at lokke flere kunder til butikken. I forbindelse med en ny oversigt over vejkirker har Hune Kirke eksempelvis fået status som både cykelkirke og hærvejskirke. Menighedsrådsformand Erik Normann har masser af årsager til at besøge Hune Kirke. Historierne og oplevelserne skal nu deles med et større publikum, og menigheden har derfor takket ja til at være en del af Kirkefondets oversigt over såkaldte vejkirker. - Hvis man skal sige det meget firkantet, så gør vi meget for at gøre dørtrinnet til kirken lavere. Når nu rigdommen er her, så vil vi godt vise, at den er her, siger menighedsrådsformand i Hune Sogn Erik Normann. I brochuren er Hune Kirke certificeret som cykelvenlig, og dens placering på Hærvejen bliver ligeledes fremhævet. Det er Kirkefondet, der har lavet en oversigt, hvor kirkerne får omtale, mod at de forpligter sig til at være tilgængelige i bestemte tidsrum. - Det er selvfølgelig også rigtig interessant, at de tænker sig ind i de moderne trends, der er omkring aktiv ferie, og hvor folk gerne vil bevæge sig rundt, og får lavet faciliteter for, at man nu også kan få ordnet sin cykel og holde en lille rest på turen rundt, siger Anders Stryhn, der er Turistchef i Jammerbugt Kommune. Menigheden betaler 3000 kroner om året for at have Hune Kirke med i oversigten. Se hele indslaget om kirken, der holder sig moderne.

Opsummering:
En række nordjyske kirker gør nu endnu et forsøg på at holde sig attraktive og lokke endnu flere turister til.